สำนักงานประกันสังคม แจงลูกจ้างผู้ประกันตนว่างงานจากโควิด-19 ขึ้นทะเบียนขอรับเงินหน้าเว็บสำนักงานประกันสังคมเท่านั้น
สำนักงานประกันสังคม แจงลูกจ้างผู้ประกันตนว่างงานจากโควิด-19 ขึ้นทะเบียนขอรับเงินหน้าเว็บสำนักงานประกันสังคมเท่านั้น นายทศพล กฤตวงศ์วิมาน เลขาธิการสำนักงานประกันสังคม เปิดเผยถึงการขึ้นทะเบียนรับเงินกรณีว่างงาน จากการแพร่ระบาดของเชื้อไวรัสโควิด-19 ว่า ลูกจ้างผู้ประกันตนที่ไม่ได้ทำงาน เนื่องจากมีความเสี่ยงติดเชื้อไวรัสโควิด – 19 และกรณีหน่วยงานภาครัฐมีคำสั่งให้หยุดกิจการชั่วคราวเพื่อป้องกันการแพร่ระบาดของโรคโควิด-19 ทำให้ลูกจ้างผู้ประกันตนไม่สามารถทำงานและไม่ได้รับค่าจ้าง ลูกจ้างสามารถยื่นขอรับประโยชน์ทดแทนกรณีว่างงานจากเหตุสุดวิสัยดังกล่าวผ่านช่องทางการพิเศษทางระบบอิเล็กทรอนิกส์ หน้าเว็บไซต์สำนักงานประกันสังคม www.sso.go.th หัวข้อขอรับประโยชน์ทดแทน กรณีว่างงาน online (e-form for sso benefits) โดยกรอกข้อมูลแบบขอรับประโยชน์ทดแทน กรณีว่างงานจากเหตุสุดวิสัย และนายจ้างกรอกแบบรับรองการปิดกิจการจากเหตุ COVID-19 สำหรับกรณีที่ลูกจ้างผู้ประกันตนที่ถูกเลิกจ้างหรือลาออกจากงาน ซึ่งไม่เกี่ยวข้องกับการแพร่ระบาดของเชื้อไวรัสโควิด-19 สามารถขึ้นทะเบียนผู้ว่างงาน และรายงานตัวผ่านระบบอินเทอร์เน็ตได้ที่ เว็บไซต์กรมการจัดหางาน เพียงใช้เลขบัตรประชาชนในการเข้าสู่ระบบ ทาง http://empui.doe.go.th/auth/index กรอกข้อมูลจากบัตรประชาชนพร้อมกรอกเลขหลังบัตรประชาชน (laser Code) จะได้รหัสผ่านเพื่อใช้งานระบบฯ เมื่อลงทะเบียนเข้าสู่ระบบเสร็จสิ้นแล้ว ให้ผู้ประกันตนยื่นคำขอ รับประโยชน์ทดแทนกรณีว่างงาน (สปส.2-01/7) e-form บนเว็บไซต์ www.sso.go.th ทั้งนี้ ในส่วนของเอกสารทั้ง 2 กรณี สามารถยื่นเอกสาร โดยไม่ต้องเดินทางมาติดต่อที่สำนักงานประกันสังคมผ่านช่องทาง คือ ส่งเอกสารทางไปรษณีย์ตอบรับ หรือส่งทางโทรสาร (FAX) ของสำนักงานประกันสังคมกรุงเทพมหานครพื้นที่/จังหวัด/สาขา หรือส่งทาง e-mail ที่สำนักงานประกันสังคมกรุงเทพมหานครพื้นที่/จังหวัด/สาขากำหนด หรือส่งทางไลน์ที่สำนักงานประกันสังคมกรุงเทพมหานครพื้นที่/จังหวัด/สาขากำหนดหากมีข้อสงสัยสอบถามข้อมูลได้ที่ เว็บไซต์สำนักงานประกันสังคม www.sso.go.th ผ่านช่องทาง e-mail (info@sso1506.com), Web board. Live chat และทาง Facebook ของสำนักงานประกันสังคม กระทรวงแรงงาน (Facebook.com/ssofanpage) หรือโทร 1506 (ให้บริการทุกวันตลอด 24 ชั่วโมง)